Irene Simonsen (V), 2002-10-10:
I Venstre er vi meget glade for det her lovforslag, som endnu en gang er med til at opfylde nogle af de valgløfter, vi havde, nemlig at tage hånd om de svage i det her samfund.
Når en mindreårig asylsøger kommer til Danmark uden ledsagelse af sine forældre, er det vigtigt, at barnet får en god og en tryg modtagelse, således at der hurtigt skabes ro omkring barnet.
Det her lovforslag sikrer, at der tages de fornødne hensyn til de særlige behov, som de mindreårige uledsagede asylansøgere har, og forslaget imødekommer dermed børnekonventionens artikel 3, hvorefter barnets tarv kommer i første række.
Efter de allerede gældende retningslinjer for behandlingen af uledsagede mindreårige asylansøgere kan en mindreårig uledsaget asylansøger meddeles opholdstilladelse umiddelbart, hvis den pågældende altså skønnes ikke at være tilstrækkelig moden til at gennemgå en asylbehandling. Det lovforslag her indebærer en sammenskrivning af den allerede gældende praksis vedrørende opholdstilladelse til uledsagede mindreårige asylansøgere.
Det vil sige, at det fortsat er hovedreglen, at der umiddelbart gives opholdstilladelse til mindreårige, der ikke bør gennemgå en asylbehandling.
Baggrunden for reglerne er, at det ikke er hensigtsmæssigt, at en mindreårig gennemgår en lang sagsbehandling, og derfor skal der være mulighed for at give en opholdstilladelse til de mindreårige så hurtigt som muligt.
Og ved at give de mindreårige en umiddelbar opholdstilladelse bliver børnenes ophold på asylcentrene af kortere varighed, end hvis de skulle afvente en asylprocedure, og der skabes dermed meget hurtigt ro og tryghed omkring børnene, hvilket er vigtigt for dem.
Ved vurderingen af, om den mindreårige er egnet til asylbehandling, lægges der vægt på, om den pågældende er tilstrækkelig moden til at gennemgå en egentlig asylbehandling.
Normalt anses børn under 12 år ikke som tilstrækkelig modne til at gennemgå asylbehandling.
Men ved en vurdering skal der tages hensyn til, om der foreligger særlige forhold, der bevirker, at barnet ikke bør gennemgå en almindelig asylprocedure.
Det tilgodeser også, at vi kan tage nogle individuelle hensyn til de behov og de muligheder, der er for det enkelte barn.
Lovforslaget medfører, at enhver uledsaget mindreårig asylansøger har mulighed for at få sin ansøgning realitetsbehandlet. Hermed opfylder Danmark sine forpligtelser efter børnekonventionens artikel 22 samt efter EU's resolution fra 1997 om uledsagede mindreårige tredjelandsstatsborgere.
Lovforslaget forbedrer de mindreåriges retsstilling, idet alle uledsagede mindreårige asylansøgere får udpeget en personlig repræsentant til at varetage barnets interesser, i forbindelse med at barnets ansøgning om opholdstilladelse behandles.
Hovedsigtet med den repræsentantordning er at sikre, at alle uledsagede mindreårige får en personlig støtte hurtigt efter deres ankomst.
Repræsentanten skal støtte og vejlede og kan i øvrigt træffe alle de beslutninger, som en forældremyndighedsindehaver normalt kan træffe.
Den foreslåede ordning vedrørende udpegning af repræsentant er udformet med baggrund i anbefalingerne for UNHCR. Lovforslaget indebærer endvidere, at der beskikkes en advokat for alle uledsagede mindreårige asylansøgere, som gennemgår en asylbehandling, og hvis en sag forsøges afgjort i åbenbart grundløs procedure.
Forslaget medfører altså, at ingen uledsagede mindreårige asylansøgere får deres asylsag endelig afgjort med afslag uden at have haft advokatbistand.
Lovforslaget fastsætter en udtrykkelig pligt for Udlændingestyrelsen til at iværksætte en eftersøgning af forældrene til en uledsaget mindreårig asylansøger.
Eftersøgningen kan som udgangspunkt alene iværksættes, hvis barnet samtykker heri.
Men den vil dog kunne iværksættes uden barnets samtykke, hvis repræsentanten for barnet giver sit samtykke hertil.
Det anses af væsentlig betydning for et barns psykiske velbefindende og udvikling, at det har klarhed over sine forældres situation, og derfor skal eftersøgningen iværksættes hurtigst muligt efter barnets ankomst.
Så Venstre går